Id-Deċiżjoni tal-Kummissjoni
ta' l-10 ta' Mejju 2000
dwar il-pubblikazzjoni tar-referenzi tal-istandards EN 1459:1999 "Sigurtà ta' trakkijiet industrijali-Trakkijiet b‘portata varjabbli li jimbuttaw lilhom infushom" u EN 1726-1:1999 "Sigurtà ta' trakkijiet industrijali-Trakkijiet li jimbuttaw lilhom infushom b'kapaċità ta' mhux iżjed minn 10000 kg u tratturi industrijali b'ħadida ta' l-irmunkar daqs jew inqas minn 20000 N -Parti 1: Ħtiġijiet ġenerali"
(notifikat taħt id-dokument numru K (2000) 1174)
(Test b'relevanza għaż-ŻEE)
(2000/361/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva 98/37/KE tal-Parlament Ewropew u tal-Kunsill tat-22 ta' Ġunju 1998 dwar l-approssimazzjoni tal-liġijiet ta' l-Istati Membri dwar il-makkinarju [1], kif emendata bid-Direttiva 98/79/KE [2],
Wara li kkunsidrat l-opinjoni tal-Kumitat stabbilit mid-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-għoti ta' informazzjoni fil-qasam ta' l-istandards u tar-regolamenti tekniċi [3], kif emendata bid-Direttiva 98/48/KE [4],
billi:
(1) L-Artikolu 2 tad-Direttiva 98/37/KE, kif emendat, jistipula li makkinarju jista' jitqiegħed fis-suq u jista' jintuża biss jekk ma jipperikolax is-saħħa jew is-sigurtà tal-bniedem u, fejn xieraq, annimali domestiċi u propjetà, meta dan jiġi installat, miżmum u wżat kif suppost għall-iskop intenzjonat tiegħu.
(2) Makkinarju li jikkonforma mal-istandards armonizzati li r-referenzi tagħhom ġew ippubblikati fil-Ġurnal Uffiċjali tal-Komunitajiet Ewropej huwa preżunt li jissodisfa r-rekwiżiti essenzjali ta' saħħa u sigurtà msemmija fl-Artikolu 3 tad-Direttiva 98/37/KE, kif emendat.
(3) L-Istati Membri għandhom jippublikaw ir-referenzi tal-istandards nazzjonali li jassumu l-istandards armonizzati.
(4) -istandards armonizati EN 1459:1999 "Sigurtà ta' trakkijiet industrijali - Trakkijiet b‘portata varjabbli li jimbuttaw lilhom infushom" u EN 1726 - 1:1999 "Sigurtà ta' trakkijiet industrijali-Trakkijiet li jimbuttaw lilhom infushom b'kapaċità ta' mhux iżjed minn 10000 kg u tratturi industrijali b'ħadida ta' l-irmunkar daqs jew inqas minn 20000 N -Parti 1: Ħtiġijiet ġenerali" għandhom x'jaqsmu ma' apparat li jippreżenta riskju speċjali lill-operatur, jiġifieri r-riskju li jiġi mgħaffeġ bejn l-art u t-trakk fil-każ li t-trakk jinqaleb aċċidentalment.
(5) Minħabba fin-numru kbir ta' inċidenti li ġraw fit-territorju tagħhom, bosta Stati Membri huma ta' l-opinjoni li, għalkemm huma korretti, l-istandards hawn fuq imsemmija ma jkoprux il-ħtiġijiet essenzjali kollha tad-Direttiva u b'mod partikolari r-riskju li jitgħaffeġ l-operatur.
(6) Huwa neċessarju li tinġibed l-attenzjoni għal dan il-perikolu potenzjali li mhuwiex riferut fl-istandards hawn fuq imsemmija.
(7) Waqt li l-emenda ta' dawn l-istandards tkun għadha pendenti, huwa essenzjali, għal finijiet ta' effiċjenza, li wieħed jikkunsidra minn issa n-nuqqasijiet, li madanakollu ma jaffetwawx il-kontenut preżenti ta' l-istandards.
(8) Huwa għalhekk neċessarju li jiġu pubblikati l-istandards EN 1726-1:1999 u EN 1459:1999 flimkien ma' twissija xierqa u indikazzjoni li għandu jingħata mandat ta' standardizzazzjoni lill-Kumitat Ewropew għall-istandardizzazjoni (CEN) sabiex jiġu emendati l-istandards,
ADOTTAT DIN ID-DEĊIŻJONI:
Artikolu 1
Il-pubblikazzjoni mehmuża ma' din id-Deċisjoni, hija magħmula skond l-Artikolu 5(2) tad-Direttiva 98/37/KE, kif emendata, tal-istandards armonizati li ġejjin: EN 1459:1999 "Sigurtà ta' trakkijiet industrijali - Trakkijiet b‘portata varjabbli li jimbuttaw lilhom infushom" u EN 1726-1:1999 "Sigurtà ta' trakkijiet industrijali - Trakkijiet li jimbuttaw lilhom infushom b'kapaċità ta' mhux iżjed minn 10000 kg u tratturi industrijali b'ħadida ta' l-irmunkar daqs jew inqas minn 20000 N -Parti 1: Ħtiġijiet ġenerali" u għandha tiġi akkumpanjata bit-twissija li ġejja:
"Utenti tal-istandard huma infurmati li l-istandard ma jkoprix ir-riskji li għalihom huwa espost l-operatur fil-każ li t-trakk jinqaleb aċċidentalment. L-istandard ma jkollux presunzjoni ta' konformità f'dak ir-rigward."
Artikolu 2
Meta l-Istati Membri, skond l-Artikolu 5(2) tad-Direttiva 98/37/KE, kif emendat, jippubblikaw ir-referenzi ta' l-istandards nazzjonali li jadottaw l-istandards armonizzati EN 1459:1999 u EN 1726-1:1999, huma għandhom jakkumpanjaw din il-pubblikazzjoni bi twissija identika għal dik provduta fl-Artikolu 1.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-10 ta' Mejju 2000.